Polițiștii suceveni s-au autosesizat în baza unor imagini video apărute pe facebook în care se putea vedea cum de la volanul unui autoturism BMW coboară un copil. Din cercetări a rezultat că imaginile sunt de pe strada Gării din comuna Verești, în zona gării.
Pe imagini se vedea cum un autoturism marca BMW, de culoare gri, a oprit brusc, iar de la volan a coborât un copil care a făcut schimb de locuri cu un tânăr care fusese anterior pasager.
Polițiștii Secției Rurale Ipotești au identificat cu ușurință mașina și pe proprietar, din satul Hancea.
De aici încolo, cercetările au continuat în comunitatea romă a familiei Stănescu de la Hancea.
Din cercetări s-a stabilit că de la volanul autoturismului a coborât un minor în vârstă de 12 ani, care condusese până atunci, iar în locul său la volanul autoturismului a urcat un tânăr în vârstă de 22 de ani, posesor de permis de conducere.
Autoturismul BMW avea asigurare valabilă și inspecție tehnică în vigoare.
Polițiștii Secției Rurale Ipotești au întocmit dosar penal sub aspectul comiterii infracțiunii de ,,conducerea unui vehicul fără permis de conducere" și continuă cercetările și privind infracțiunea de încredințare a mașinii unei persoane fără permis.